Сьвятлана Баранкоўская

**Сьвятла́на Алякса́ндраўна Баранко́ўская** (* 1965, Людзінава Калускай вобласьці, РСФСР, СССР) — беларуская мастачка. Жыве і працуе ў Віцебску.

## Жыцьцяпіс
Скончыла Віцебскі тэхналягічны тэхнікум па спэцыяльнасьці «мадэльер-канструктар верхняй жаночай вопраткі» (1982—1986), мастацка-тэхналягічны факультэт Віцебскага тэхналягічнага інстытуту лёгкай прамысловасьці (1992—1997).

У 1986—1987 працавала закройніцай у Віцебску, пасьля да 1990 — мастачкай-мадэльеркай у Куйбышаве.

Па сканчэньні інстытуту — выкладчыца малюнку, жывапісу, гісторыі мастацтва, гісторыі мастацтва і архітэктуры Беларусі (1997—2002). У 2001—2004 — выкладчыца кампазыцыі, малюнку і жывапісу ў школе №25 гораду Віцебску. У 2004 выкладала ў дзіцячай мастацкай школе №1.

Сябра Саюзу дызайнэраў (2000) і Саюзу мастакоў (2003) Беларусі. Старшыня Віцебскай абласной арганізацыі БСМ (сьнежань 2013).

Мае дзьвюх дачок: Юлію і Станіславу Гусаковых. Станіслава навучаецца па праграме імя Кастуся Каліноўскага ў Любліне.

## Творчасьць
Першая пэрсанальная выстава мастачкі прайшла ў .

Сьвятлана Баранкоўская працуе пераважна ў мастацкім тэкстылі і ручным ткацтве, стварае сцэнічныя касьцюмы, піша кампазыцыі ў тэхніцы алейнага жывапісу. Аднак найбольш пасьпяхова ейны талент праявіўся ў стварэньні габэленаў, на якіх Сьвятлана адлюстроўвае гісторыю Беларусі, зьвяртаецца да вытокаў нацыянальнага мастацтва, народнае творчасьці. Сярод асобаў, адлюстраваных на яе творах, Васіль Быкаў, Янка Купала, Максім Багдановіч, Тамаш Зан, Рыгор Барадулін, Уладзімер Караткевіч і інш. Сярод твораў гістарычнай тэматыкі — габэлены «Зямля», «Жытняя баба», «Дрэва жыцьця», «Мроі», «Сонца ў шкле», «Калі ласка», «Полацкі сшытак», «Царква сьвятога духа». У шэрагу твораў Сьвятлана Баранкоўская зьвяртаецца да архаічных і паганскіх матываў, стылістыкі прымітыву, увасабляе ў сымбалічных вобразах веліч і спакой хрысьціянскіх сьвятыняў («Берагіня», «Іўліянія і Альгерд», «Данатаркі», «Малітва»).

Сьвятлана Баранкоўская — сталая ўдзельніца гарадзкіх, рэспубліканскіх і міжнародных выставаў. Яе працы знаходзяцца ў прыватных калекцыях у Беларусі, Латвіі, Польшчы, Расеі, Украіне, Эстоніі, Ангельшчыне, Гішпаніі, Ізраілі, Нарвэгіі, Нямеччыне, Турэччыне, Францыі, а таксама ў калекцыях Віцебскага абласнога краязнаўчага музэю, Віцебскага літаратурнага музэю, галерэі Цэнтру імя Язэпа Драздовіча ў Германавічах, Віцебскай абласной бібліятэцы, Менскай галерэі «Vilnius», мастацкай галерэі Рэбург-Локуму, музэі-сядзібе Рэпіна «Здраўнёва».

У 2011 року Сьвятлана Баранкоўская стала пераможцай Першай расейскай трыенале сучаснага габэлену ў музэі-запаведніку «Царыцына» з габэленам «Апостал», прысьвечаным Васілю Быкаву.

Стварае сцэнічныя касьцюмы, распрацоўвае інтэр’еры памяшканьняў.

## Прэміі і ўзнагароды
* Дыплём 2 ступені на рэспубліканскай выставе «Новыя імёны» (1998)
* Ганаровая грамата ўпраўленьня культуры Віцебскага аблвыканкаму за ўнёсак у выхаваньне маладога пакаленьня і актыўную творчую дзейнасьць (2010)
* Дыплём за лепшую працу ў тэхніцы габэлену ў намінацыі «Паэтыка вобразу» на Першай расейскай трыенале сучаснага габэлену (2011)
* Граматы абласной арганізацыі Беларускага саюзу мастакоў

## Крыніцы і заўвагі

## Літаратура
* 
* 

## Вонкавыя спасылкі
* 

Катэгорыя:Нарадзіліся ў 1965 годзе
Катэгорыя:Нарадзіліся ў Расеі
Катэгорыя:Беларускія мастачкі
Катэгорыя:Выпускнікі Віцебскага дзяржаўнага тэхналягічнага ўнівэрсытэту